PMIndiaData/PMIndiaSum huggingface dataset:
ദളിത് സംരംഭകരുടെ ദേശീയ സമ്മേളനം പ്രധാനമന്ത്രി ഉത്ഘാടനം ചെയ്തു

ദളിത് ഇന്ത്യന്‍ ചേമ്പര്‍ ഓഫ് കോമേഴ്‌സ് ആന്റ് ഇന്‍ഡസ്ട്രിയുടെ (ഡി.ഐ.സി.സി.ഐ) ആഭിമുഖ്യത്തില്‍ ന്യൂഡല്‍ഹിയിലെ വിജ്ഞാന്‍ ഭവനില്‍ സംഘടിപ്പിച്ച ദളിത് സംരംഭകരുടെ ദേശീയ സമ്മേളനം പ്രധാനമന്ത്രി ശ്രീ. നരേന്ദ്ര മോദി ഇന്ന് (29 ഡിസംബര്‍ 2015) ഉത്ഘാടനം ചെയ്തു. തദവസരത്തില്‍ സംസാരിക്കവെ മുമ്പൊരിക്കല്‍ ”മന്‍ കി ബാത്തില്‍” പറഞ്ഞതു പോലെ, ദളിത് സംരംഭകരുടെ ഒത്തുചേരല്‍ തങ്ങളുടെ കടമകള്‍ വിജയകരമായി നിര്‍വ്വഹിച്ചത്തിന്റെ തെളിവാണെന്ന് പ്രധാനമന്ത്രി പറഞ്ഞു. ഡോ.ബാബ സാഹേബ് അംബേദ്ക്കറിന് പ്രണാമമര്‍പ്പിച്ചു കൊണ്ട്, നമ്മുടെ ഭരണഘടനയുടെ ശില്പിയായിട്ടാണ് ഡോ.അംബേദ്ക്കര്‍ അറിയപ്പെടുന്നതെങ്കിലും, അദ്ദേഹം മഹാനായ ഒരു സാമ്പത്തിക ശാസ്ത്രജ്ഞന്‍ കൂടിയായിരുന്നുവെന്ന് പ്രധാനമന്ത്രി ചൂണ്ടിക്കാട്ടി. വ്യവസായവല്‍ക്കരണത്തിലൂടെ മാത്രമേ സ്വന്തമായി ഭൂമിയില്ലാത്ത ദളിതര്‍ക്ക് പുരോഗതി കൈവരിക്കാനാവൂ എന്നതായിരുന്നു ഡോ. അംബേദ്ക്കറുടെ ദര്‍ശനം. ദളിത് സംരംഭകരുടെ നന്മയ്ക്കായിട്ടാണ് കേന്ദ്ര ഗവണ്‍മെന്റ് പ്രവര്‍ത്തിക്കുന്നതെന്ന് പറഞ്ഞ പ്രധാനമന്ത്രി, തൊഴില്‍ തേടുന്നവരെയല്ല മറിച്ച് തൊഴില്‍ ദായകരെ സൃഷ്ടിക്കുന്നതിനായിരിക്കും ഊന്നലെന്നും വ്യക്തമാക്കി. പ്രധാനമന്ത്രി മുദ്ര യോജനയിലൂടെ സംരംഭകര്‍ക്ക് വായ്പ നല്‍കുന്നതു ഈ ലക്ഷ്യം വഹിച്ചെന്നും അദ്ദേഹം പറഞ്ഞു. മികച്ച 5 ദളിത് സംരംഭങ്ങള്‍ക്കുള്ള ബിസിനസ്സ് എക്‌സലന്‍സ് അവാര്‍ഡുകള്‍ പ്രധാനമന്ത്രി സമ്മാനിച്ചു. കേന്ദ്ര സാമൂഹ്യനീതി സംരംഭകത്വ മന്ത്രി ശ്രീ. താവര്‍ ചന്ദ് ഗെഹ്‌ലോട്ടും തദവസരത്തില്‍ സന്നിതനായിരുന്നു.
2006 ലെ എം.എസ്.എം.ഇ. ഡെവലപ്‌മെന്റ്   ആക്ടിലെ ഭേദഗതി നിര്‍ദ്ദേശങ്ങള്‍ക്കും 2015 ലെ എം.എസ്.എം.ഇ.ഡി (ഭേദഗതി )ബില്‍ പിന്‍വലിക്കുന്നതിനും കേന്ദ്ര മന്ത്രിസഭയുടെ അനുമതി

സൂക്ഷ്മ, ചെറുകിട, ഇടത്തരം സംരംഭങ്ങളെ ഫാക്ടറികളിലെ നിക്ഷേപങ്ങള്‍,യന്ത്രങ്ങള്‍/ ഉപകരണങ്ങള്‍ എന്നിവയുടെ ആവശ്യത്തിന്റെ അടിസ്ഥാനത്തില്‍ തരംതിരിക്കുന്നതില്‍ നിന്ന് മാറി വാര്‍ഷിക വിറ്റു വരവിന്റെ അടിസഥാനത്തില്‍ തരം തിരിക്കുന്നതിന് പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. ഇത് വ്യാപരം ലളിതമാക്കുന്നതിനെ പ്രോത്സാഹിപ്പിക്കുകയും വളര്‍ച്ചാടിസ്ഥാനത്തില്‍ തരംതിരിവ് മാനങ്ങള്‍ രൂപീകരിക്കാനും അവയെ ജി.എസ്.ടിയില്‍ അടിസ്ഥാനമായ പുതിയ നികുതിഭരണസംവിധാത്തില്‍ യോജിപ്പിക്കാനും കഴിയും. 2006 ലെ സൂക്ഷ്മ, ചെറുകിട, ഇടത്തരം സംരംഭക വികസന (എം.എസ്.എം.ഇ.ഡി) നിയമം –സാധനങ്ങള്‍ നിര്‍മ്മിക്കുകയും സേവനങ്ങള്‍ നല്‍കുകയും ചെയ്യുന്ന സ്ഥാപനങ്ങളെ അവരുടെ വിറ്റുവരവിന്റെ അടിസ്ഥാനത്തില്‍ നിര്‍വചിക്കുന്നതിന് ഭേദഗതി ചെയ്യും. അത് ഇപ്രകാരമായിരിക്കും- 1) വാര്‍ഷിക വിറ്റുവരവ് അഞ്ചുകോടിയില്‍ കവിയാത്ത ഒരു യൂണിറ്റിനെ സൂക്ഷ്മ സംരംഭമായി നിര്‍വചിക്കും. 2) വാര്‍ഷിക വിറ്റുവരവ് 5 കോടിക്ക് മുകളിലും 75 കോടിക്ക് താഴേയുമുള്ള യൂണിറ്റുകളെ ചെറുകിട സംരംഭങ്ങളെന്ന് നിര്‍വചിക്കം. 3) 75 കോടിക്ക് മുകളിലും 250 കോടിക്ക് താഴേയും വാര്‍ഷിക വിറ്റുവരവുള്ളവയെ ഇടത്തരം സംരംഭങ്ങളായി കണക്കാക്കും. 4) ഇതിനു പുറമെ വിജ്ഞാപനത്തിലൂടെ കേന്ദ്രഗവണ്‍മെന്റിന് വാര്‍ഷിക വിറ്റുവരവിന്റെ പരിധിയില്‍ മാറ്റം വരുത്താം. എന്നാല്‍ അത് എം.എസ്.എം.ഇ.ഡിയില്‍ നിര്‍ദ്ദേശിച്ചിട്ടുള്ള വ്യവസ്ഥയുടെ മൂന്നിരട്ടി അധികമാകാന്‍ പാടില്ല. ഇപ്പോള്‍ എം.എസ്.ഡി.ഇ നിയമം (വകുപ്പ് 7) സൂക്ഷ്മ, ചെറുകിട, ഇടത്തരം സംരംഭങ്ങളെ ഉല്‍പ്പാദനയൂണിറ്റുകളിലും ഫാക്ടറിയിലും യന്ത്രങ്ങങ്ങളിലും സേവനമേഖലയിലാണെങ്കില്‍ ഉപകരണങ്ങളുടെ നിക്ഷേപത്തിന്റെയും അടിസ്ഥാനത്തിലാണ് തരം തിരിക്കുന്നത്. പ്ലാന്റിന്റേയും യന്ത്രങ്ങളുടെയും നിക്ഷേപത്തിന്റെ വ്യവ്‌സഥകള്‍ സംബന്ധിച്ച് സ്വയം പ്രഖ്യാപനം കരാറാക്കികൊടുക്കണം. ആവശ്യമാണെന്ന് കണ്ടാല്‍ അതില്‍ പരിശോധന നടത്താം. കൈമാറ്റ ചെലവിലേക്ക് അത് എത്തിക്കുകയും ചെയ്യും. വിറ്റുവരവ് ഒരു മാനദണ്ഡമായി നിശ്ചയിച്ച സാഹചര്യത്തില്‍ ഇന്ന് ലഭ്യമാകുന്ന യഥാര്‍ത്ഥ കണക്കുകളുമായി ഇതിനെ ബന്ധിപ്പിക്കാം. ഉദാഹരണത്തിന് ജി.എസ്.ടി ശൃംഖലയും മറ്റ് രീതികളും സ്വീകരിച്ചാല്‍ വിവേചനരഹിതവും സുതാര്യവും ലക്ഷ്യമാനദണ്ഡവും ഉറപ്പാക്കുമെന്ന് മാത്രമല്ല, അത് വര്‍ഗ്ഗീകരണ സംവിധാനത്തെ പുരോഗമനപരവും പരിണാമപരവുമാക്കി തീര്‍ക്കാം. കൂടാതെ ഇതിലൂടെ പരിശോധനയുടെ ആവശ്യകത ഒഴിവാക്കാം. ഇത് പ്ലാന്റ/് യന്ത്രങ്ങള്‍/ഉപകരണങ്ങള്‍, തൊഴില്‍ വ്യവസായം ചെയ്യുന്നത് ലളിതമാക്കുക എന്നിവയുമായി ബന്ധപ്പെട്ട് വര്‍ഗ്ഗീകരണത്തിലുള്ള അനിശ്്ചിതത്വം മറികടക്കുന്നതിന് സഹായിക്കും. സാമ്പത്തിക ചുറ്റുപാടുകളിലുണ്ടാകുന്ന മാറ്റങ്ങളുടെ അടിസ്ഥാനത്തില്‍ എം.എസ്.എം.ഇ.ഡിയിലെ ഭേദഗതിയെ അവലംബിക്കുകപോലും ചെയ്യാതെ ഇവയെ കൂടുതല്‍ മെച്ചപ്പെട്ട നിലയില്‍ വേര്‍തിരിക്കാനും വേണ്ട മെയ്‌വഴക്കവും ഭേദഗതി നല്‍കുന്നുണ്ട്. വര്‍ഗ്ഗീകരണത്തിനുള്ള മാനദണ്ഡങ്ങളിലുള്ള മാറ്റം വ്യാപാരം ചെയ്യുന്നത് ലളിതമാക്കും. അതിനനുബന്ധിച്ചുള്ള വളര്‍ച്ച രാജ്യത്തെ സൂക്ഷ്മ, ചെറുകിട ഇടത്തരം സംരംഭ മേഖലയില്‍ പ്രത്യക്ഷവും പരോക്ഷവുമായ തൊഴിലവസരങ്ങള്‍ സൃഷ്ടിക്കും.
റായ്ബറേലി എന്‍.ടി.പി.സി പ്ലാന്റിലുണ്ടായ അപകടത്തില്‍ പ്രധാനമന്ത്രി ദുഃഖം രേഖപ്പെടുത്തി

ഉത്തര്‍ പ്രദേശിലെ റായ്ബറേലിയില്‍ നാഷണല്‍ തെര്‍മല്‍ പവര്‍ കോര്‍പറേഷന്റെ (എന്‍.ടി.പി.സി) പ്ലാന്റിലുണ്ടായ അപകടത്തില്‍ പ്രധാനമന്ത്രി ശ്രീ.നരേന്ദ്ര മോദി ദുഃഖം രേഖപ്പെടുത്തി. ‘റായ്ബറേലിയെ എന്‍.ടി.പി.സി പ്ലാന്റിലുണ്ടായ അപകടം അത്യധികം വേദനിപ്പിച്ചു. എന്റെ ചിന്തകള്‍ ദുരന്തത്തില്‍ മരണമടഞ്ഞവരുടെ കുടുംബങ്ങളോടൊപ്പമുണ്ട്. പരിക്കേറ്റവര്‍ വേഗത്തില്‍ സുഖം പ്രാപിക്കട്ടെ. സ്ഥിതിഗതികള്‍ സസൂക്ഷ്മം നിരീക്ഷിച്ച് വരികയാണ്. സാധാരണനില പുനസ്ഥാപിക്കപ്പെടുന്നുവെന്ന് ഉദ്യോഗസ്ഥര്‍ ഉറപ്പുവരുത്തുന്നുണ്ട്’, പ്രധാനമന്ത്രി പറഞ്ഞു.
2016  റിയോ പാരാലിമ്പിക്സിലെ മെഡൽ നേട്ടത്തിന്  ദീപ മാലിക്കിന്  പ്രധാനമന്ത്രിയുടെ അനുമോദനം

2016 റിയോ പാരാലിമ്പിക്സിൽ ഷോട്ട് പുട്ടിൽ വെള്ളിമെഡൽ നേടിക്കൊണ്ട് ചരിത്രം രചിച്ച ദീപ മാലിക്കിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ” നല്ല പ്രകടനം ദീപ ! പാരാലിമ്പിക്സിലെ താങ്കളുടെ വെള്ളി മെഡൽ നേട്ടം രാജ്യത്തെ വളരെ അഭിമാനപൂരിതമാക്കി. അഭിനന്ദനങ്ങൾ.,” പ്രധാനമന്ത്രി പറഞ്ഞു.
രാജ്യത്തെമ്പാടുമുള്ള പി.എം.എ.വൈ. ഗുണഭോക്താക്കളുമായി പ്രധാനമന്ത്രി ആശയ വിനിമയം നടത്തി.

രാജ്യത്തെമ്പാടുമുള്ള പ്രധാനമന്ത്രി ഭവന നിര്‍മ്മാണ പദ്ധതിയുടെ (പി.എം.എ.വൈ.) ഗുണഭോക്താക്കളുമായി പ്രധാനമന്ത്രി ശ്രീ. നരേന്ദ്ര മോദി ഇന്ന് വീഡിയോ ബ്രിഡ്ജ് വഴി സംവദിച്ചു. ഗവണ്‍മെന്റിന്റെ വിവിധ പദ്ധതികളുടെ ഗുണഭോക്താക്കളുമായുള്ള വീഡിയോ ബ്രിഡ്ജ് ആശയ വിനിമയ പരമ്പരയില്‍ മൂന്നാമത്തേതാണിത്. പ്രധാനമന്ത്രി ആവാസ് യോജനയുടെ ഗുണഭോക്താക്കളുമായി ആശയവിനിമയം നടത്തുന്നതില്‍ ആഹ്ലാദം പ്രകടിപ്പിച്ച പ്രധാനമന്ത്രി പദ്ധതിയുടെ മെച്ചപ്പെടുത്തേണ്ട മേഖലകള്‍ ഉള്‍പ്പെടെ വിവിധ വശങ്ങളെ കുറിച്ച് ധാരണയുണ്ടാക്കാന്‍ ഇത്തരം സംവാദങ്ങള്‍ സഹായിക്കുമെന്ന് പറഞ്ഞു. പ്രധാനമന്ത്രി ആവാസ് യോജന എന്നത് കേവലം ഇഷ്ടികയും, കുമ്മായക്കൂട്ടും മാത്രമല്ലെന്നും മെച്ചപ്പെട്ട ജീവിത ഗുണനിലവാരം ലഭ്യമാക്കാനും സ്വപ്നങ്ങള്‍ സാക്ഷാത്കരിക്കാനും കൂടിയുള്ളതാണെന്നും അദ്ദേഹം ചൂണ്ടിക്കാട്ടി. എല്ലാവര്‍ക്കും വീട് ലഭ്യമാക്കുന്നതിന് കഴിഞ്ഞ നാല് വര്‍ഷത്തില്‍ ഗവണ്‍മെന്റ് ഒരു ദൗത്യ രൂപത്തിലുള്ള സമീപനമാണ് കൈക്കൊണ്ടിട്ടുള്ളതെന്ന് പ്രധാനമന്ത്രി പറഞ്ഞു. ഇന്ത്യ അതിന്റെ സ്വാതന്ത്ര്യത്തിന്റെ 75-ാം വര്‍ഷം ആഘോഷിക്കുന്ന 2022 ഓടെ ഓരോ ഇന്ത്യാക്കാരനും വീട് ഉറപ്പുവരുത്തുക എന്നതിനാണ് ഗവണ്‍മെന്റ് യത്‌നിക്കുന്നതെന്ന് അദ്ദേഹം കൂട്ടിച്ചേര്‍ത്തു. പ്രധാനമന്ത്രി ആവാസ് യോജനയ്ക്ക് കീഴില്‍ ഗ്രാമ പ്രദേശങ്ങളില്‍ മൂന്ന് കോടി വീടുകളും, നഗര പ്രദേശങ്ങളില്‍ ഒരു കോടി വീടുകളുമാണ് നിര്‍മ്മിക്കാന്‍ ലക്ഷ്യമിട്ടിട്ടുള്ളത്. നഗര പ്രദേശങ്ങളില്‍ ഇതുവരെ 47 ലക്ഷത്തിലധികം വീടുകള്‍ നിര്‍മ്മിക്കാനുള്ള അനുമതി നല്‍കിയിട്ടുണ്ട്. മുന്‍ ഗവണ്‍മെന്റ് 10 വര്‍ഷം കൊണ്ട് നല്‍കിയ അനുമതികളുടെ നാല് മടങ്ങിലും അധികമാണിത്. അതുപോലെ ഗ്രാമീണ മേഖലയില്‍ ഒരു കോടിയിലധികം വീടുകള്‍ നിര്‍മ്മിക്കാന്‍ അനുമതി നല്‍കിയിട്ടുണ്ട്. മുന്‍ ഗവണ്‍മെന്റിന്റെ കാലത്ത് അതിന്റെ നാല് വര്‍ഷത്തിനിടെ അനുമതി നല്‍കിയ 25 ലക്ഷത്തിന്റെ സ്ഥാനത്താണിത്. ഒരു വീട് നിര്‍മ്മിക്കാന്‍ വേണ്ടി വരുന്ന സമയം 18 മാസത്തില്‍ നിന്ന് 12 മാസമായി കുറയ്ക്കാന്‍ ഗവണ്‍മെന്റിന് കഴിഞ്ഞതുവഴി ഏകദേശം 6 മാസം ലാഭിക്കാനായി. പി.എം.എ.വൈ. യില്‍ ഇപ്പോഴത്തെ ഗവണ്‍മെന്റ് കൊണ്ട് വന്ന മാറ്റങ്ങള്‍ ഊന്നിപ്പറഞ്ഞു കൊണ്ട് വീടുകളുടെ വലിപ്പം 20 ചതുരശ്ര മീറ്ററില്‍ നീന്ന് 25 ചതുരശ്ര മീറ്ററാക്കി വര്‍ദ്ധിപ്പിച്ചിട്ടുണ്ടെന്ന് പ്രധാനമന്ത്രി ചൂണ്ടിക്കാട്ടി. ഒപ്പം പദ്ധതിക്കുള്ള ധനസഹായം നേരത്തെയുള്ള 70,000 മുതല്‍ 75,000 രൂപ വരെയെന്നതിന് പകരം 1,25,000 രൂപയാക്കി വര്‍ദ്ധിപ്പിച്ചിട്ടുണ്ട്. ജനങ്ങളുടെ അന്തസ്സുമായിട്ടാണ് പ്രധാനമന്ത്രി ആവാസ് യോജനയെ ബന്ധിപ്പിച്ചിരിക്കുന്നതെന്ന് പറഞ്ഞ പ്രധാനമന്ത്രി സ്ത്രീകള്‍, ദിവ്യാംഗരായ സഹോദരീ സഹോദരന്‍മാര്‍, പട്ടിക ജാതി, പട്ടിക വര്‍ഗ്ഗ, മറ്റ് പിന്നോക്ക വിഭാഗക്കാര്‍, ന്യൂനപക്ഷ വിഭാഗങ്ങള്‍ മുതലായവര്‍ക്ക് വീട് ഉറപ്പാക്കുകയാണ് പദ്ധതിയുടെ ലക്ഷ്യമെന്ന് ചൂണ്ടിക്കാട്ടി. പി.എം.എ.വൈ. എല്ലാവര്‍ക്കും തൊഴിലവസരങ്ങള്‍ സൃഷ്ടിച്ചിട്ടുണ്ട്. പദ്ധതിയെ ശക്തിപ്പെടുത്തുന്നതിന്റെ ഭാഗമായി വീടുകളുടെ നിര്‍മ്മാണം കൂടുതല്‍ വേഗത്തിലാക്കാനും, നിര്‍മ്മാണത്തിന്റെ ഗുണനിലവാരം ഉറപ്പ് വരുത്താനും ഗവണ്‍മെന്റ് ശ്രമിച്ച് വരികയാണ്. ഇതിന്റെ ഭാഗമായി ഏകദേശം ഒരു ലക്ഷം കല്‍പ്പണിക്കാര്‍ക്കുള്ള പരിശീലനം ആരംഭിച്ച് കഴഞ്ഞു. ഇതിന് പുറമെ പല സംസ്ഥാനങ്ങളിലും കല്‍പ്പണിക്കായി വനിതകള്‍ക്കള്‍ക്കും നല്‍കി വരുന്ന പരിശീലനം വനിതാശാക്തീകരണത്തിലേയ്ക്ക് നയിക്കും.
പ്രധാനമന്ത്രി വാരാണസിയിലെ ബനാറസ് ഹിന്ദു സർവ്വകലാശാല സന്ദർശിച്ചു, മദൻ മോഹൻ മാളവ്യയുടെ പ്രതിമ അനാച്ഛാദനവും , നിരവധി പദ്ധതികൾ ഉദ്‌ഘാടനവും നിർവ്വഹിച്ചു

പ്രധാനമന്ത്രി ശ്രീ. നരേന്ദ്ര മോദി ഇന്ന് വാരാണസിയിലെ ബനാറസ് ഹിന്ദു സർവ്വകലാശാല സന്ദർശിച്ചു. പണ്ഡിറ്റ് മദൻ മോഹൻ മാളവ്യയുടെ പ്രതിമയുടെയും, വാരാണസി ചുരത്തിലെ ചുമർ ചിത്രങ്ങളുടെയും അനാച്ഛാദനം നിർവ്വഹിച്ചു. പണ്ഡിറ്റ് മദൻ മോഹൻ മാളവ്യയ്ക്ക് അദ്ദേഹം പുഷ്‌പാർച്ചന നടത്തി. ഉത്തർ പ്രദേശ് ശ്രീ. റാം നായിക്, ഉത്തർ പ്രദേശ് മുഖ്യമന്ത്രി യോഗി ആദിത്യനാഥ് , മറ്റ് വിശിഷ്ട വ്യക്തികൾ എന്നിവരും തദവസരത്തിൽ സന്നിഹിതരായിരുന്നു. മദൻ മോഹൻ മാളവ്യ കാൻസർ സെന്ററിന്റെയും ലെഹർത്താരയിലെ ഹോമി ഭാഭാ കാൻസർ .ആസ്പത്രിയുടെയും ഉദ്‌ഘാടനവും അദ്ദേഹം നിർവ്വഹിച്ചു. ഉത്തർ പ്രാദേശിലെയും സമീപ സംസ്ഥാനങ്ങളായ , മധ്യ പ്രദേശ് , ച്ഛത്തീസ് ഗഡ്ഡ് , ജാർഖണ്ഡ് , ബീഹാർ എന്നിവിടങ്ങളിലെയും ജനങ്ങൾക്ക് ഈ ആസ്പത്രികൾ സമഗ്ര ചികിത്സ പ്രദാനം ചെയ്യും. സൂക്ഷ്മ സാങ്കേതികവിദ്യയുള്ള പുതിയ ഭഭാട്രോണും പ്രധാനമന്ത്രി രാഷ്ട്രത്തിന് സമർപ്പിച്ചു. ഡേ കെയർ യൂണിറ്റും ഔട്ട് പേഷ്യന്റ് വിഭാഗവും സന്ദർശിച്ച അദ്ദേഹം രോഗികളുമായി ആശയവിനിമയവും നടത്തി. പ്രധാനമന്ത്രി പി എം ജെ എ വൈ -ആയുഷ്മാൻ ഭാരത് ഗുണഭോക്താക്കളുമായും ആശയവിനിമയം നടത്തി
സംയുക്തമായി തപാല്‍സ്റ്റാംപ് പുറത്തിറക്കുന്നതിനുള്ള ഇന്ത്യ-വിയറ്റ്‌നാം ധാരണാപത്രത്തിനു മന്ത്രിസഭ അനുമതി നല്‍കി

സംയുക്തമായി തപാല്‍സ്റ്റാംപ് പുറത്തിറക്കുന്നതിനുള്ള ഇന്ത്യ-വിയറ്റ്‌നാം ധാരണാപത്രം സംബന്ധിച്ചു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം മുന്‍പാകെ വിശദീകരിക്കപ്പെട്ടു. ‘പ്രാചീനകാല വാസ്തുശാസ്ത്രം’ എന്ന പ്രമേയത്തെ അടിസ്ഥാനപ്പെടുത്തി സംയുക്തമായി സ്റ്റാംപ് പുറത്തിറക്കാന്‍ കമ്മ്യൂണിക്കേഷന്‍സ് മന്ത്രാലയത്തിനു കീഴിലുള്ള തപാല്‍ വകുപ്പും വിയറ്റ്‌നാം പോസ്റ്റും പരസ്പരം സമ്മതിച്ചിരുന്നു. സംയുക്ത സ്റ്റാംപുകള്‍ 25-01-2018നു പുറത്തിറക്കി. ഇന്ത്യയിലെ സാഞ്ചി സ്തൂപവും വിയറ്റ്‌നാമിലെ ഫോ മിന്‍ പഗോഡയുമാണു സംയുക്ത സ്റ്റാംപുകളില്‍ ചിത്രീകരിച്ചിരിക്കുന്നത്. 18-12-2017ല്‍ ആണ് ഈ വിധത്തില്‍ സ്റ്റാംപുകള്‍ പുറത്തിറക്കാനുള്ള ധാരണാപത്രത്തില്‍ ഇന്ത്യയിലെയും വിയറ്റ്‌നാമിലെയും തപാല്‍ അധികാരികള്‍ ഒപ്പുവെച്ചത്.
അഞ്ചു  വർഷം പൂർത്തിയാക്കിയതിൽ പ്രധാനമന്ത്രി ജിഎസ്ടിയെ അഭിനന്ദിച്ചു

അഞ്ചു വർഷം തികയുന്ന വേളയിൽ പ്രധാനമന്ത്രി ശ്രീ നരേന്ദ്ര മോദി ജിഎസ്ടിയെ അഭിനന്ദിക്കുകയും ‘വ്യാപാരം എളുപ്പമാക്കുകയും’ ‘ഒരു രാഷ്ട്രം, ഒരു നികുതി’ എന്ന കാഴ്ചപ്പാട് നിറവേറ്റുകയും ചെയ്ത സുപ്രധാന നികുതി പരിഷ്കരണമാണിതെന്ന് പറഞ്ഞു. MyGovIndia യുടെ ട്വീറ്റിന് മറുപടിയായി പ്രധാനമന്ത്രി പറഞ്ഞു : "വ്യാപാരം നടത്താനുള്ള എളുപ്പം' വർദ്ധിപ്പിക്കുകയും 'ഒരു രാഷ്ട്രം, ഒരു നികുതി' എന്ന കാഴ്ചപ്പാട് നിറവേറ്റുകയും ചെയ്ത ഒരു പ്രധാന നികുതി പരിഷ്കരണമായ ജിഎസ്ടിയുടെ 5 വർഷം നാം ആഘോഷിക്കുന്നു."
അവശ്യ സാധന നിയമപ്രകാരം ഏര്‍പ്പെടുത്തിയ

പയര്‍വര്‍ഗ്ഗങ്ങള്‍, ഭക്ഷ്യയോഗ്യമായ എണ്ണകള്‍, എണ്ണക്കുരുക്കള്‍ എന്നീ അവശ്യസാധനങ്ങളുടെ വ്യാപാരത്തിന് 2014-ല്‍ ഏര്‍പ്പെടുത്തിയ നിയന്ത്രണങ്ങള്‍ ഒരു വര്‍ഷത്തേക്ക് കൂടി ദീര്‍ഘിപ്പിക്കാന്‍ കേന്ദ്ര മന്ത്രിസഭാ യോഗം തീരുമാനിച്ചു. ഇത് സംബന്ധിച്ച് 2014 സെപ്റ്റംബര്‍ 30ന് ഇറക്കിയ കേന്ദ്ര ഉത്തരവിന്റെ (നമ്പര്‍ എസ്ഒ. 2559(ഇ)) കാലാവധി 2015 ഒക്‌ടോബര്‍ ഒന്നു മുതല്‍ 2016 സെപ്റ്റംബര്‍ 30 വരെയാണ് ദീര്‍ഘിപ്പിച്ചത്. 1955-ലെ അവശ്യ സാധന നിയമം അനുസരിച്ച് അവശ്യ വസ്തുക്കളുടെ വ്യാപാരം നിയന്ത്രിക്കാനും ഫലപ്രദമായ നടപടികള്‍ സ്വീകരിക്കാനും സംസ്ഥാനങ്ങളെ ഇത് പ്രാപ്തരാക്കും. നൈതികമല്ലാത്ത വ്യാപാരവും, പൂഴ്ത്തിവയ്പ്പും കരിഞ്ചന്തയും തടയുന്നതിനായി സ്‌റ്റോക്ക് പരിധി, ലൈസന്‍സിങ് നിബന്ധനകള്‍ ഏര്‍പ്പെടുത്താന്‍ സംസ്ഥാനങ്ങള്‍ക്ക് സാധിക്കും. വിപണിയില്‍ അവശ്യ സാധനങ്ങളുടെ ലഭ്യത ഉറപ്പാക്കാനും വില നിയന്ത്രിച്ചു നിര്‍ത്താനും ഇത് സഹായിക്കും.
കൊറോണ പ്രതിരോധ കുത്തിവെപ്പ് വികസിപ്പിക്കല്‍, മരുന്നു കണ്ടെത്തല്‍, രോഗം നിര്‍ണയിക്കല്‍, പരിശോധന എന്നിവയ്ക്കായുള്ള ദൗത്യ സേനയുമായി പ്രധാനമന്ത്രി ചര്‍ച്ച നടത്തി

കൊറോണ പ്രതിരോധ കുത്തിവെപ്പ് വികസിപ്പിക്കല്‍, മരുന്നു കണ്ടെത്തല്‍, പരിശോധന എന്നീ കാര്യങ്ങളില്‍ ഇന്ത്യ നടത്തിവരുന്ന ശ്രമങ്ങള്‍ എവിടംവരെ എത്തിയെന്നു പ്രധാനമന്ത്രി വിശദമായി അവലോകനം ചെയ്തു. മേന്‍മയ്ക്കും ഉല്‍പാദന ശേഷിക്കും ആഗോള സാന്നിധ്യത്തിനും പ്രശസ്തമാണ് ഇന്ത്യന്‍ പ്രതിരോധ കുത്തിവെപ്പു നിര്‍മാണ കമ്പനികള്‍. ഇപ്പോള്‍ പ്രതിരോധ കുത്തിവെപ്പു വികസിപ്പിക്കുന്നതിന്റെ പ്രാഥമിക ഘട്ടത്തിലുള്ള പ്രവര്‍ത്തനങ്ങളിലും അവ മുന്‍പന്തിയിലാണ്. ഇന്ത്യയിലെ അക്കാദമിക ലോകവും സ്റ്റാര്‍ട്ടപ്പുകളും അവയ്‌ക്കൊപ്പം മുന്നേറുന്നുണ്ട്. ഏതാണ്ട് 30 ഇന്ത്യന്‍ പ്രതിരോധ കുത്തിവെപ്പുകള്‍ കൊറോണ പ്രതിരോധത്തിനായുള്ള പരീക്ഷണത്തിന്റെ വിവിധ ഘട്ടങ്ങളിലായി ഉണ്ട്. മരുന്നു വികസിപ്പിക്കുന്നതില്‍ മൂന്നു ഘട്ടങ്ങളോടുകൂടിയ സമീപനമാണു കൈക്കൊണ്ടുവരുന്നത്. ആദ്യമായി നിലവിലുള്ള മരുന്നുകള്‍ ഉപയോഗപ്പെടുത്താനുള്ള ശ്രമമാണ്. ഈ വിഭാഗത്തില്‍ നാലു മരുന്നുകളെങ്കിലും പരീക്ഷണ ഘട്ടത്തിലാണ്. രണ്ടാമതായി പുതിയ മരുന്നുകള്‍ സാങ്കേതിക സഹായത്തോടെ വികസിപ്പിക്കാനുള്ള ശ്രമം നടന്നുവരുന്നു. മൂന്നാമതായി ചെടികളില്‍നിന്നു വേര്‍തിരിച്ചെടുക്കുന്ന ഘടകങ്ങള്‍ വൈറസുകളെ പ്രതിരോധിക്കാന്‍ സഹായകമാകുമോ എന്ന പരീക്ഷണം നടന്നുവരുന്നു. രോഗനിര്‍ണയത്തിലും പരിശോധനയിലും ഒട്ടേറെ അക്കാദമിക ഗവേഷണ സ്ഥാപനങ്ങളും സ്റ്റാര്‍ട്ടപ്പുകളും ആര്‍.ടി.-പി.സി.ആര്‍. സമീപനത്തിനും ആന്റിബോഡി തിരിച്ചറിയുന്നതിനുമായി പുതിയ പരിശോധനാ രീതികള്‍ വികസിപ്പിച്ചിട്ടുണ്ട്. ഇതിനു പുറമേ, രാജ്യത്താകെയുള്ള ലബോറട്ടറികള്‍ ബന്ധിപ്പിക്കുക വഴി ഈ രണ്ടു പരിശോധനകള്‍ക്കുമുള്ള സൗകര്യം വളരെയധികം വര്‍ധിപ്പിച്ചു. പരിശോധനയ്ക്കായി റീഏജന്റുകള്‍ ഇറക്കുമതി ചെയ്യുന്നതു സംബന്ധിച്ച പ്രശ്‌നം ഇന്ത്യന്‍ സ്റ്റാര്‍ട്ടപ്പുകളും വ്യവസായ രംഗവും ചേര്‍ന്നു പരിഹരിക്കുന്നുണ്ട്. ഈ മേഖലയില്‍ ദീര്‍ഘകാലത്തേ്ക്കുള്ള കരുത്തുറ്റ വ്യവസായ സാധ്യതകള്‍ വികസിപ്പിക്കാന്‍ ഉതകുന്നതാണ് ഇപ്പോള്‍ പ്രാധാന്യം നല്‍കി നടത്തിവരുന്ന പ്രവര്‍ത്തനം. അക്കാദമിക ലോകവും വ്യവസായ മേഖലയും ഗവണ്‍മെന്റും ഒരുമിച്ചതും അതേസമയം, ഫലപ്രദമായ നിയന്ത്രണ നടപടികളിലൂടെ കടന്നുപോകുന്നതുമായ സാഹചര്യം പ്രധാനമന്ത്രിയുടെ നേതൃത്വത്തില്‍ അവലോകനം ചെയ്തു. ഇത്തരത്തിലുള്ള ഏകോപനവും വേഗവും മാതൃകാ പ്രവര്‍ത്തന രീതിയിലേക്കു പരിവര്‍ത്തനം ചെയ്യാന്‍ സാധിക്കണമെന്നു പ്രധാനമന്ത്രി ആഗ്രഹം പ്രകടിപ്പിച്ചു. പ്രതിസന്ധിഘട്ടങ്ങളില്‍ സാധ്യമാകുന്ന കാര്യങ്ങള്‍ സ്ഥിരമായ ശാസ്ത്രീയ പ്രവര്‍ത്തന രീതിയുടെ ഭാഗമാകണമെന്ന് അദ്ദേഹം കൂട്ടിച്ചേര്‍ത്തു. കംപ്യൂട്ടര്‍ സയന്‍സ്, രസതന്ത്രം, ബയോടെക്‌നോളജി എന്നീ ശാസ്ത്ര ശാഖകള്‍ മരുന്നു കണ്ടെത്തുന്നതിനായി ഒരുമിച്ചതിനെ പ്രശംസിച്ച പ്രധാനമന്ത്രി, ഈ വിഷയത്തില്‍ കംപ്യൂട്ടര്‍ സയന്‍സിനെ ലബോറട്ടറികളിലെ സംയോഗവുമായും പരിശോധനയുമായും ബന്ധിപ്പിച്ചു ഹാക്കത്തണ്‍ സംഘടിപ്പിക്കണമെന്ന് അഭിപ്രായപ്പെട്ടു. ഹാക്കത്തണില്‍ വിജയിക്കുന്നവരെ തുടര്‍പ്രവര്‍ത്തനങ്ങള്‍ മുന്നോട്ടുകൊണ്ടുപോകുന്നതിനായി സ്റ്റാര്‍ട്ടപ്പുകള്‍ ഏറ്റെടുക്കണം. അടിസ്ഥാന ശാസ്ത്രം മുതല്‍ അപ്ലൈഡ് സയന്‍സസ് വരെയുള്ള മേഖലകളിലെ ഇന്ത്യന്‍ ശാസ്ത്രജ്ഞര്‍ വ്യവസായ ലോകവുമായി സഹകരിക്കാന്‍ തയ്യാറായി എന്നതു സന്തോഷജനകമാണെന്നു പ്രധാനമന്ത്രി കൂട്ടിച്ചേര്‍ത്തു. ഇത്തരത്തിലുള്ള അഭിമാനവും മൗലികതയും ലക്ഷ്യബോധവും നമ്മുടെ വരുംകാല സമീപനങ്ങളില്‍ ഉണ്ടാവണം. അപ്പോള്‍ മാത്രമേ കേവലം ശാസ്ത്രത്തെ പിന്‍തുടരുന്നവരില്‍നിന്നു ലോകത്തിലെ മികച്ച രാജ്യങ്ങളില്‍ ഒന്നാകാന്‍ സാധിക്കുകയുള്ളൂ.
തെലുങ്കു ഭാഷാ ദിനത്തില്‍ പ്രധാനമന്ത്രി ജനങ്ങള്‍ക്ക് ആശംസ നേര്‍ന്നു

തെലുങ്കു ഭാഷാ ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി ജനങ്ങള്‍ക്ക് ആശംസ നേര്‍ന്നു. ‘തെലുങ്കു ഭാഷാ ദിനത്തില്‍ ആശംസകള്‍. തെലുങ്ക് പ്രചരിപ്പിക്കുന്നവരെ, വിശേഷിച്ച് യുവാക്കളില്‍ പ്രചരിപ്പിക്കുന്നവരെ, നാം അഭിനന്ദിക്കുന്നു. ചിന്തകളാലും രചനകളാലും സാമൂഹിക പരിഷ്‌കരണത്താലും തലമുറകളെ സ്വാധീനിച്ച ഗിഡുഗു വെങ്കട രാമമൂര്‍ത്തിക്ക് ആദരാഞ്ജലി അര്‍പ്പിക്കുകയും ചെയ്യുന്നു’, പ്രധാനമന്ത്രി ട്വിറ്ററില്‍ കുറിച്ചു.
അഖില ജമ്മു-കശ്മീര്‍ പഞ്ചായത്ത് സമിതി പ്രതിനിധികള്‍ പ്രധാനമന്ത്രിയെ സന്ദര്‍ശിച്ച

അഖില ജമ്മു-കശ്മീര്‍ പഞ്ചായത്ത് സമിതിയുടെ മുപ്പതംഗ പ്രതിനിധിസംഘം പ്രധാനമന്ത്രി ശ്രീ. നരേന്ദ്ര മോദിയെ അദ്ദേഹത്തിന്റെ ലോക് കല്യാണ്‍ മാര്‍ഗിലെ ഏഴാം നമ്പര്‍ വസതിയില്‍ സന്ദര്‍ശിച്ചു. ജമ്മു-കശ്മീരിലെ പഞ്ചായത്ത് നേതാക്കളുടെ ഉപരിതല സമിതിയാണ് അഖില ജമ്മു-കശ്മീര്‍ പഞ്ചായത്ത് സമിതി. 4000 ഗ്രാമങ്ങള്‍ ഉള്‍പ്പെടുന്ന സമിതിയില്‍ 4000 സര്‍പഞ്ചുമാരും 29,000 പഞ്ചുമാരും ആണുള്ളത്. അഖില ജമ്മു-കശ്മീര്‍ പഞ്ചായത്ത് സമിതി ചെയര്‍മാന്‍ ശ്രീ. ഷാഫിഖ് മിര്‍ ആണു പ്രതിനിധിസംഘത്തെ നയിച്ചത്. സംസ്ഥാനത്തെ വികസനപ്രശ്‌നങ്ങള്‍ പ്രധാനമന്ത്രിയോടു വിശദീകരിച്ച സംഘാംഗങ്ങള്‍ രാജ്യത്തിന്റെ മറ്റു ഭാഗങ്ങൡലേതിനു സമാനമായി ജമ്മു-കശ്മീരില്‍ പഞ്ചായത്തുകളെ ശാക്തീകരിക്കാത്തതിനാല്‍ കേന്ദ്രസഹായം ഫലപ്രദമായി ഗ്രാമങ്ങളില്‍ എത്തുന്നില്ലെന്നു ചൂണ്ടിക്കാട്ടി. അവര്‍ ഒരു ഹരജി പ്രധാനമന്ത്രിക്കു സമര്‍പ്പിക്കുകയും ചെയ്തു. തദ്ദേശ സ്വയംഭരണ സ്ഥാപനങ്ങളുമായി ബന്ധപ്പെട്ടു ഭരണഘടനയില്‍ വരുത്തിയ 73ഉം 74ഉം ഭേദഗതികള്‍ ജമ്മു-കശ്മീരിനു കൂടി ബാധകമാക്കണമെന്ന് പ്രതിനിധികള്‍ അഭ്യര്‍ഥിച്ചു. സംസ്ഥാനത്തെ പഞ്ചായത്തുകളിലേക്കും നഗരസഭകൡലേക്കുമുള്ള തെരഞ്ഞെടുപ്പ് ഉടന്‍ നടത്തണമെന്ന ആവശ്യവും അവര്‍ മുന്നോട്ടുവെച്ചു. 2011ല്‍ നടത്തിയ വോട്ടെടുപ്പില്‍ സമ്മതിദാനാവകാശം രേഖപ്പെടുത്താന്‍ ജനങ്ങള്‍ ആവേശപൂര്‍വം എത്തിയ കാര്യം കൂടിക്കാഴ്ചയില്‍ ഓര്‍മിപ്പിക്കപ്പെട്ടു. തദ്ദേശ സ്വയംഭരണ സ്ഥാപനങ്ങളുമായി ബന്ധപ്പെട്ട ഭരണഘടനാ വ്യവസ്ഥകള്‍ ജമ്മു-കശ്മീരില്‍ ബാധകമാക്കുന്നതു ഗ്രാമപ്രദേശങ്ങളില്‍ വികസനം സുസാധ്യമാക്കാന്‍ പഞ്ചായത്തുകളെ പ്രാപ്തമാക്കുമെന്ന് സമിതി പ്രതിനിധികള്‍ പറഞ്ഞു. ഇതു വികസനത്തെ ത്വരിതപ്പെടുത്തുമെന്നും വിവിധ കേന്ദ്ര ഗവണ്‍മെന്റ് പദ്ധതികളുടെ നേട്ടം ജനങ്ങളിലേക്ക് എത്തിക്കുമെന്നും അവര്‍ പ്രത്യാശ പ്രകടിപ്പിച്ചു. സംസ്ഥാനത്തെ നിലവിലുള്ള സാഹചര്യം പ്രതിനിധികള്‍ പ്രധാനമന്ത്രിയുടെ മുന്നില്‍ വിശദീകരിച്ചു. ദേശവിരുദ്ധ ശക്തികള്‍ വിദ്യാലയങ്ങള്‍ കത്തിച്ചതിനെ അവര്‍ ശക്തമായി അപലപിച്ചു. ജമ്മു-കശ്മീരിലെ സാധാരണക്കാരെ പ്രതിനിധാനം ചെയ്യുന്ന സമിതി, രാജ്യത്തെ ജനാധിപത്യ സ്ഥാപനങ്ങളിലും പ്രക്രിയയിലുമുള്ള വിശ്വാസം ആവര്‍ത്തിച്ചു പ്രഖ്യാപിച്ചു. സംസ്ഥാനത്തെ ഭൂരിഭാഗം ജനങ്ങളും ആഗ്രഹിക്കുന്നതു സമാധാനവും മാന്യമായ ജീവിതവുമാണെന്നു ശ്രീ. ഷാഫിക് മിര്‍ പറഞ്ഞു. സ്ഥാപിത താല്‍പര്യക്കാര്‍ യുവാക്കളെ ചൂഷണം ചെയ്യുകയും അവരുടെ ഭാവികൊണ്ടു പന്താടുകയും ചെയ്യുകയാണെന്ന് അദ്ദേഹം ആരോപിച്ചു. ജമ്മു-കശ്മീരില്‍ സമാധാനം പുനഃസ്ഥാപിക്കാന്‍ വ്യക്തിപരമായി മുന്‍കയ്യെടുക്കണമെന്ന് ശ്രീ. മിര്‍ പ്രധാനമന്ത്രിയോട് അഭ്യര്‍ഥിച്ചു. സംഘം മുന്നോട്ടുവെച്ച ആവശ്യങ്ങള്‍ കേന്ദ്ര ഗവണ്‍മെന്റ് പരിഗണിക്കുമെന്ന് പ്രധാനമന്ത്രി ഉറപ്പു നല്‍കി. ജമ്മ-കശ്മീരിന്റെ വളര്‍ച്ചയ്ക്കും പുരോഗതിക്കുമാണു താന്‍ ഏറ്റവും പ്രാധാന്യം കല്‍പിക്കുന്നതെന്ന് അദ്ദേഹം ആവര്‍ത്തിച്ചു. ഭൂരിഭാഗം ജനങ്ങളും കഴിയുന്ന ഗ്രാമങ്ങളുടെ വികസനം സംസ്ഥാനത്തിന്റെ സമഗ്ര സാമ്പത്തിക വികാസത്തില്‍ നിര്‍ണായകമാണെന്നും പ്രധാനമന്ത്രി വ്യക്തമാക്കി. മാനുഷികതയാര്‍ന്ന സമീപനത്തിന് ഊന്നല്‍ നല്‍കി പ്രതികരിച്ച പ്രധാനമന്ത്രി, വികസവും വിശ്വാസവുമായിരിക്കും ജമ്മു-കശ്മീരിനായി കേന്ദ്ര ഗവണ്‍മെന്റ് നടപ്പാക്കുന്ന വികസനപദ്ധതികളുടെ കേന്ദ്രബിന്ദുവെന്നു സംഘത്തെ അറിയിച്ചു.
യുഎഇ പ്രസിഡന്റ് ഷെയ്ഖ് ഖലീഫ ബിൻ സായിദിന്റെ നിര്യാണത്തിൽ പ്രധാനമന്ത്രി അനുശോചിച്ചു

യു.എ.ഇ പ്രസിഡന്റും അബുദാബി ഭരണാധികാരിയുമായ ശൈഖ് ഖലീഫ ബിന്‍ സായിദ് അല്‍ നഹ്യാന്റെ നിര്യാണത്തിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി . മഹാനായ രാഷ്ട്രതന്ത്രജ്ഞനും ദീർഘവീക്ഷണമുള്ള നേതാവുമായ അദ്ദേഹത്തിന്റെ കീഴിൽ ഇന്ത്യ-യുഎഇ ബന്ധം അഭിവൃദ്ധി പ്രാപിച്ചരുന്നുവെന്നും പ്രധാനമന്ത്രി പറഞ്ഞു. ഒരു ട്വീറ്റിൽ പ്രധാനമന്ത്രി പറഞ്ഞു : " ഷെയ്ഖ് ഖലീഫ ബിൻ സായിദിന്റെ വിയോഗത്തെ കുറിച്ച് അറിഞ്ഞതിൽ എനിക്ക് അതിയായ ദുഃഖമുണ്ട്. ഇന്ത്യ-യുഎഇ ബന്ധം അഭിവൃദ്ധിപ്പെടുത്തിയ മഹത്തായ രാഷ്ട്രതന്ത്രജ്ഞനും ദീർഘവീക്ഷണമുള്ള നേതാവുമായിരുന്നു അദ്ദേഹം. ഇന്ത്യൻ ജനതയുടെ ഹൃദയംഗമമായ അനുശോചനം യുഎഇയിലെ ജനങ്ങൾക്കൊപ്പമാണ്. അദ്ദേഹത്തിന്റെ ആത്മാവിന് നിത്യ ശാന്തി നേരുന്നു ."
മതുവ ധർമ്മ മഹാമേളയെ പ്രധാനമന്ത്രി  മാർച്ച് 29ന് അഭിസംബോധന ചെയ്യും

ശ്രീ ശ്രീ ഹരിചന്ദ് ഠാക്കൂറിന്റെ 211-ാം ജന്മവാർഷികത്തോടനുബന്ധിച്ച്, പ്രധാനമന്ത്രി ശ്രീ നരേന്ദ്ര മോദി, മാർച്ച് 29 ന് വൈകുന്നേരം 4:30 ന് പശ്ചിമ ബംഗാളിലെ താക്കൂർബാരിയിലെ ശ്രീധാം താക്കൂർനഗറിൽ വെച്ച് മതുവ ധർമ്മ മഹാമേള 2022-നെ വീഡിയോ കോൺഫറൻസിംഗിലൂടെ അഭിസംബോധന ചെയ്യും. സ്വാതന്ത്ര്യത്തിനു മുമ്പുള്ള കാലത്ത് അവിഭക്ത ബംഗാളിലെ അടിച്ചമർത്തപ്പെട്ടവരുടെയും പീഡിതരുടെയും ദരിദ്രരുടെയും ഉന്നമനത്തിനായി ശ്രീ ശ്രീ ഹരിചന്ദ് താക്കൂർ ജി തന്റെ ജീവിതം സമർപ്പിച്ചു. അദ്ദേഹം ആരംഭിച്ച സാമൂഹികവും മതപരവുമായ പ്രസ്ഥാനം 1860-ൽ ഒറക്കണ്ടിയിൽ (ഇപ്പോൾ ബംഗ്ലാദേശിൽ) നിന്ന് ഉത്ഭവിക്കുകയും മതുവാ ധർമ്മത്തിന്റെ രൂപീകരണത്തിലേക്ക് നയിക്കുകയും ചെയ്തു. അഖിലേന്ത്യ മതുവ മഹാസംഘമാണ് മാർച്ച് 29 മുതൽ ഏപ്രിൽ 5 വരെ മതുവാ ധർമ്മ മഹാമേള 2022 സംഘടിപ്പിക്കുന്നത്. –ND–
ഉന്നതാധികാര ഗ്രൂപ്പുകളുടെ യോഗത്തിന് പ്രധാനമന്ത്രി ആദ്ധ്യക്ഷ്യം വഹിച്ചു; രാജവ്യാപകമായി കോവിഡ്-19 പ്രതിരോധത്തിനുള്ള ഒരുക്കങ്ങള്‍ അവലോകനം ചെയ്തു

കോവിഡ്-19 പ്രതിരോധത്തിനുള്ള ആസൂത്രണവും നടപ്പാക്കല്‍ ഉറപ്പാക്കുന്നതിനുമായി രൂപീകരിച്ച ഉന്നതാധികാര സമിതികളുടെ സംയുക്തയോഗത്തിന് ഇന്ന് പ്രധാനമന്ത്രി ശ്രീ നരേന്ദ്ര മോദി ആദ്ധ്യക്ഷ്യം വഹിച്ചു. ആശുപത്രികളുടെ ലഭ്യത, ശരിയായ ഏകാന്തവാസത്തിനും സമ്പര്‍ക്കവിലക്കിനുമുള്ള സൗകര്യങ്ങള്‍ അതോടൊപ്പം രോഗനിരീക്ഷണം, പരിശോധനയും അടിയന്തിര പരിപാലന പരിശീലനങ്ങളും ഉള്‍പ്പെടെ രാജ്യത്തങ്ങോളമിങ്ങോളം നടത്തിയ തയാറെടുപ്പുകള്‍ അവലോകനം ചെയ്തതായി തുടര്‍ച്ചയായ ട്വീറ്റുകളിലൂടെ പ്രധാനമന്ത്രി എഴുതി. അതോടൊപ്പം ബന്ധപ്പെട്ട വിഭാഗങ്ങളോടും ഉദ്യോഗസ്ഥരോടും പി.പി.ഇകള്‍, മുഖാവരണം, കൈയുറകള്‍, വെന്‍‌റിലേറ്ററുകള്‍ എന്നിങ്ങനെയുള്ള അവശ്യ മെഡിക്കല്‍ ഉപകരണങ്ങളുടെ ലഭ്യതയും, ആവശ്യത്തിന് ഉല്‍പ്പാദനവും സംഭരണവും ഉറപ്പാക്കണമെന്നും നിര്‍ദ്ദേശിച്ചതായും അദ്ദേഹം ട്വീറ്റുകളിലൂടെ വ്യക്തമാക്കി.
പാര്‍ലമെന്റിന്റെ 2021ലെ വര്‍ഷകാല സമ്മേളനത്തിന്റെ തുടക്കത്തില്‍ പ്രധാനമന്ത്രി നടത്തിയ പരാമര്‍ശങ്ങളുടെ മലയാള പരിഭാഷ

സ്വാഗതം സുഹൃത്തുക്കളേ, നിങ്ങളെല്ലാം കുറഞ്ഞത് ഒറ്റത്തവണയെങ്കിലും പ്രതിരോധ കുത്തിവയ്പു സ്വീകരിച്ചിട്ടുണ്ടെന്നു ഞാന്‍ കരുതുന്നു. എന്നിരുന്നാലും കൊറോണ മാര്‍ഗനിര്‍ദേശങ്ങള്‍ പാലിക്കണമെന്ന് നിങ്ങളോരോരുത്തരോടും, സഭയിലെ എന്റെ സഹപ്രവര്‍ത്തകരോടും ഞാന്‍ അഭ്യര്‍ഥിക്കുകയാണ്. വാക്‌സിന്‍ നല്‍കുന്നത് 'ബാഹു'(കൈകള്‍)വിലാണ്; അതിനാല്‍ അതെടുക്കുന്നവര്‍ 'ബാഹുബലി' ആയി മാറുന്നു. കൊറോണയ്ക്കെതിരെ പോരാടാന്‍ ബാഹുബലി ആകുന്നതിനുള്ള ഏക മാര്‍ഗം പ്രതിരോധ കുത്തിവയ്പാണ്. കൊറോണയ്ക്കെതിരായ പോരാട്ടത്തില്‍ 40 കോടിയിലധികംപേര്‍ 'ബാഹുബലി'യായി. ഇത് അതിവേഗം മുന്നോട്ടു പോകുന്നു. മഹാമാരി ലോകത്തെ മുഴുവനും, മനുഷ്യരാശിയെ മുഴുവനും ബാധിച്ചിരിക്കുകയാണ്. അതുകൊണ്ടുതന്നെ, മഹാമാരിയെക്കുറിച്ച് പാര്‍ലമെന്റില്‍ അര്‍ത്ഥവത്തായ സംവാദങ്ങളാണ് നാം ആഗ്രഹിക്കുന്നത്. മഹാമാരിക്കെതിരായ പോരാട്ടത്തിന് പുതുമയാര്‍ന്ന മാര്‍ഗങ്ങള്‍ കണ്ടെത്തുന്നതിന് ബഹുമാന്യരായ എല്ലാ എംപിമാരില്‍ നിന്നും പ്രായോഗിക നിര്‍ദേശങ്ങള്‍ ഉയര്‍ന്നു വരുന്നതിന് മുന്‍ഗണന നല്‍കണം. പോരായ്മകള്‍ എന്തെങ്കിലുമുണ്ടെങ്കില്‍, അവ മറികടക്കണം. ഈ പോരാട്ടത്തില്‍ നമുക്ക് ഒരുമിച്ച് മുന്നോട്ട് പോകണം. മഹാമാരിയെക്കുറിച്ച് വിശദമായി സംസാരിക്കാന്‍ ഞാന്‍ ആഗ്രഹിക്കുന്നു. അതിനാല്‍ സഭാനേതാക്കളെല്ലാം നാളെ വൈകുന്നേരം ഇതിനായി സമയം അനുവദിക്കണമെന്ന് ഞാന്‍ അഭ്യര്‍ത്ഥിക്കുന്നു. സഭയിലും പുറത്തും എല്ലാ നേതാക്കളുമായും ചര്‍ച്ച നടത്താന്‍ ഞങ്ങള്‍ ആഗ്രഹിക്കുന്നു. കാരണം ഞാന്‍ തുടര്‍ച്ചയായി മുഖ്യമന്ത്രിമാരുമായി ചര്‍ച്ച നടത്തുന്നുണ്ട്. വിവിധ തലങ്ങളില്‍ ചര്‍ച്ചകള്‍ നടക്കുന്നു. സഭയിലെ സംവാദങ്ങള്‍ക്കൊപ്പം കക്ഷി നേതാക്കളുമായി ചര്‍ച്ച നടത്തുന്നുവെങ്കില്‍ അത് സൗകര്യപ്രദമായിരിക്കും. ഫലപ്രദമായ സംവാദങ്ങളോടെ ഈ സെഷന്‍ ഫലവത്താകട്ടെ. അതിലൂടെ ഗവണ്‍മെന്റിന് ജനങ്ങള്‍ക്കുള്ള ചോദ്യങ്ങളുടെ ഉത്തരങ്ങള്‍ നല്‍കാന്‍ കഴിയും. എല്ലാ ബഹുമാനപ്പെട്ട എംപിമാരോടും എല്ലാ കക്ഷികളോടും സഭാതലത്തില്‍ ഏറ്റവും ബുദ്ധിമുട്ടുള്ളതും മൂര്‍ച്ചയേറിയതുമായ ചോദ്യങ്ങള്‍ ചോദിക്കാന്‍ ഞാന്‍ അഭ്യര്‍ത്ഥിക്കുന്നു. ഒപ്പം, സമാധാനപരമായ അന്തരീക്ഷത്തില്‍ പ്രതികരിക്കാന്‍ ഗവണ്‍മെന്റിനെ അനുവദിക്കുകയും വേണം. സത്യം ജനങ്ങളില്‍ എത്തുമ്പോഴാണ് ജനാധിപത്യം ശക്തിപ്പെടുന്നത്. ഇത് ജനങ്ങളില്‍ വിശ്വാസ്യതയ്ക്കു കരുത്തുപകരുകയും വികസനത്തിന്റെ വേഗം വര്‍ധിപ്പിക്കുകയും ചെയ്യും. സുഹൃത്തുക്കളേ, ഈ സെഷന്‍ ക്രമീകരിച്ചിരിക്കുന്നത് കഴിഞ്ഞ തവണത്തേതു പോലെയല്ല. എല്ലാവരും ഒരുമിച്ചിരുന്നാണ് പ്രവര്‍ത്തിക്കാന്‍ പോകുന്നത്. കാരണം മിക്കവാറും പേര്‍ക്കു പ്രതിരോധ കുത്തിവയ്പ് ലഭിച്ചിട്ടുണ്ട്. ഒരിക്കല്‍ കൂടി ഞാന്‍ എല്ലാവരോടും നന്ദി രേഖപ്പെടുത്തുന്നു. ആരോഗ്യകാര്യങ്ങള്‍ ശ്രദ്ധിക്കാന്‍ ആവശ്യപ്പെടുകയും ചെയ്യുന്നു. രാജ്യത്തിന്റെ പ്രതീക്ഷകളും ആഗ്രഹങ്ങളും നിറവേറ്റുന്നതിന് നമുക്ക് ഒരുമിച്ച് പ്രവര്‍ത്തിക്കാം. സുഹൃത്തുക്കളേ, വളരെയേറെ നന്ദി!
വാണിജ്യ കപ്പല്‍ ഗതാഗത രംഗത്ത് ഇന്ത്യ - സൈപ്രസ് സഹകരണം

ഇന്ത്യയും സൈപ്രസും തമ്മില്‍ കഴിഞ്ഞ ഏപ്രിലില്‍ വാണിജ്യ കപ്പല്‍ ഗതാഗതത്തില്‍ ഒപ്പുവെച്ച കരാറിന് പ്രധാനമന്ത്രി ശ്രീ.നരേന്ദ്ര മോദിയുടെ അധ്യക്ഷതയില്‍ച്ചേര്‍ന്ന കേന്ദ്ര മന്ത്രിസഭായോഗം മുന്‍കാല പ്രാബല്യത്തോടെ അംഗീകാരം നല്‍കി. ഇരു രാജ്യങ്ങളും തമ്മിലുള്ള സമുദ്ര വ്യാപാരം വികസിപ്പിക്കുന്നതിനുള്ള തടസ്സങ്ങള്‍ നീക്കം ചെയ്യുന്നതില്‍ സഹകരിക്കുന്നതിന് ഈ കരാര്‍ വഴിയൊരുക്കും.ഇരു രാജ്യങ്ങള്‍ തമ്മിലും മൂന്നാമതൊരു രാജ്യത്തേക്കുമുള്ള ചരക്കുനീക്കം പ്രോത്സാഹിപ്പിക്കാനും ഈ കരാര്‍ പ്രയോജനപ്പെടും. രണ്ട് രാജ്യങ്ങളുടെയും കപ്പലുകളിലുള്ള നാവികരുടെ ക്ഷേമം പരസ്പരം ഉറപ്പുവരുത്താനും തൊഴില്‍, ജോലി സാഹചര്യങ്ങള്‍ മെച്ചപ്പെടുത്തുാനും കരാര്‍ ലക്ഷ്യമിടുന്നു.
പ്രധാനമന്ത്രിയെ പാക് പ്രധാനമന്ത്രി: ടെലിഫോണില്‍ ബന്ധപ്പെട്ടു

പത്താന്‍കോട്ട് വ്യോമതാവളത്തിലുണ്ടായ ഭീകരാക്രമണത്തിന്റെ പശ്ചാത്തലത്തില്‍ പാകിസ്ഥാന്‍ പ്രധാനമന്ത്രി ശ്രീ മുഹമ്മദ് നവാസ് ഷെറീഫ് പ്രധാനമന്ത്രി ശ്രീ നരേന്ദ്ര മോദിയുമായി ടെലിഫോണ്‍ സംഭാഷണം നടത്തി. പത്താന്‍കോട്ട് ഭീകരാക്രമണത്തിന് കാരണക്കാരായവരും അതുമായി ബന്ധപ്പെട്ടവരുമായ സംഘടനകള്‍ക്കും വ്യക്തികള്‍ക്കുമെതിരെ ശക്തവും അടിയന്തിരവുമായ നടപടികള്‍ സ്വീകരിക്കണമെന്ന് പ്രധാനമന്ത്രി ശ്രീ മോദി ആവശ്യപ്പെട്ടു. ഇത് സംബന്ധിച്ച് വ്യക്തമായ വിവരങ്ങള്‍ പാകിസ്ഥാന് ഇന്ത്യ കൈമാറിയിട്ടുണ്ട്. ഭീകരവാദികള്‍ക്കെതിരെ തന്റെ ഗവണ്‍മെന്റ് അതിവേഗം ഉറച്ച നടപടികള്‍ സ്വീകരിക്കുമെന്ന് ശ്രീ നവാസ് ഷെറീഫ് പ്രധാനമന്ത്രിക്ക് ഉറപ്പു നല്‍കി.